এই ডামাডোলের বাজারে শিল্পের নিভৃত কারিগরদের কথা আমরা মনেই রাখি না। কেবলই চাকচিক্য- অসুস্থ বিনোদন বাহানায় ভরে গেছে দেশ। যোগ্যের হাতে প্রায়শই আমরা কোনও অর্ঘ্য তুলে দিতে পারি না। পুরস্কার যদি অযোগ্যের হাতে যায় তবে সুবিচার যেমন হয় না, তেমনি শ্রোতা পাঠক আর দর্শকের রুচিও পতিত হয়। যা একটি দেশের জন্যে ভয়াবহই বটে। পুরস্কার দিতে হবে, দেয়াই উচিত সরকারি বেসরকারিভাবে। কিন্তু তা যেন যোগ্যের হাতে যায়। তা নয় যে ক্ষতি হয় সাধারণ মানুষ সেটা উপলব্ধি করতে পারেন না। তিনি ঐ পুরস্কৃত অযোগ্যের যাবতীয় ‘কলা’-কে গুরুত্বের সাথে বিবেচনা করতে শুরু করেন। এই নেতির প্রভাব জাতিকে অগ্রসরমান হতে বাধাগ্রস্ত করে। অন্য দিকে ভালো শিল্পী, লেখক, কবি তাঁরাও ক্ষতিগ্রস্ত হন, অপমানিত হন, দমে যান। এই শিল্পীরা শামুকের জামা গায়ে দিয়ে চলেন নীরবে। যেমন শান্তনু বিশ্বাস। কী কী বৈশিষ্ট্য বিচারে এ দেশে পুরস্কার বা পদক দেয়া হয়, কারা নির্ধারণ করেন আমি জানি না, জানতেও চাই না। শুধু বলবো এই মানুষটিকে যদি পুরস্কৃত করা হয়, এ দেশ ঠকবে না, বরং উপকৃত হবে- ঋণ কিছুটা হলেও শোধ হবে।